CELEX: 32013R0631
Language: hu
Date: 2013-06-28 00:00:00
Title: A Bizottság 631/2013/EU végrehajtási rendelete ( 2013. június 28. ) az 546/2006/EK rendelet és a 233/2012/EU végrehajtási rendelet hatályon kívül helyezéséről  EGT-vonatkozású szöveg

29.6.2013   
            
            
               HU
            
            
               Az Európai Unió Hivatalos Lapja
            
            
               L 179/84
            
         A BIZOTTSÁG 631/2013/EU VÉGREHAJTÁSI RENDELETE
   (2013. június 28.)
   az 546/2006/EK rendelet és a 233/2012/EU végrehajtási rendelet hatályon kívül helyezéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre (1) és különösen annak VIII. melléklete A. fejezete I. szakasza b) pontjának iii. alpontjára,
   mivel:
   
               (1)
            
            
               A 999/2001/EK rendelet szabályokat állapít meg az állatokban előforduló fertőző szivacsos agyvelőbántalmak (TSE-k) megelőzése, az ellenük való védekezés és a felszámolásuk tekintetében. A rendelet VIII. melléklete rendelkezik a tagállamok surlókór elleni nemzeti védekezési programjának jóváhagyásáról és későbbi módosításáról, amennyiben a szóban forgó programok megfelelnek bizonyos, a hivatkozott rendeletben megállapított feltételeknek.
            
         
               (2)
            
            
               A 999/2001/EK európai parlamenti és tanácsi rendeletnek a surlókórra irányuló nemzeti ellenőrzési programok és kiegészítő garanciák tekintetében történő végrehajtásáról, a 2003/100/EK határozat egyes követelményeitől való eltérésről, valamint az 1874/2003/EK bizottsági rendelet hatályon kívül helyezéséről szóló, 2006. március 31-i 546/2006/EK bizottsági rendelet (2) jóváhagyja egyes tagállamok surlókór elleni nemzeti védekezési programját. A rendelet egyúttal kiegészítő garanciákról is rendelkezik, amelyeket a tagállamok a juh- és a kecskefélék, valamint a belőlük származó sperma és embriók szállítása kapcsán vehetnek igénybe.
            
         
               (3)
            
            
               A 999/2001/EK európai parlamenti és tanácsi rendeletnek Dánia surlókórra irányuló módosított nemzeti ellenőrzési programja jóváhagyása tekintetében történő végrehajtásáról szóló, 2012. március 16-i 233/2012/EU bizottsági végrehajtási rendelet (3) jóváhagyja Dánia surlókór elleni módosított nemzeti védekezési programját.
            
         
               (4)
            
            
               Az uniós jogszabályok egyértelműsége és egyszerűsítése érdekében az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendelet mellékleteinek módosításáról szóló, 2013. június 28-i 630/2013/EU bizottsági rendelettel (4) módosított 999/2001/EK rendelet VIII. melléklete megállapítja azon tagállamok jegyzékét, amelyek a hagyományos surlókór tekintetében jóváhagyott nemzeti védekezési programmal rendelkeznek, továbbá meghatározza azokat a kiegészítő garanciákat, amelyeket a tagállamok a juh- és a kecskefélék, valamint a belőlük származó sperma és embriók szállítása kapcsán vehetnek igénybe.
            
         
               (5)
            
            
               A 999/2001/EK rendelet 630/2013/EU végrehajtási rendelettel megállapított módosításait 2013. július 1-jétől kell alkalmazni. Az 546/2006/EK rendelet és a 233/2012/EU végrehajtási rendelet rendelkezései ezért 2013. július 1-jével feleslegessé válnak. A jogi egyértelműség és a jogbiztonság érdekében a hivatkozott rendeleteket az említett naptól kezdődően indokolt hatályon kívül helyezni.
            
         
               (6)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   Az 546/2006/EK rendelet és a 233/2012/EU végrehajtási rendelet 2013. július 1-jével hatályát veszti.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. június 28-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 147., 2001.5.31., 1. o.
   
      (2)  HL L 94., 2006.4.1., 28. o.
   
      (3)  HL L 78., 2012.3.17., 13. o.
   
      (4)  Lásd e Hivatalos Lap 60. oldalát.